এ কোনও আইএস শিবির নয়, যেখানে মেয়েদের যৌনদাসী করে রেখে অত্যাচার চালানো হয়। কোনও আল কায়দা অধ্যুষিত ভূমিখণ্ডও নয়, যেখানে মেয়েদের প্রকাশ্য যাপনে বিধিনিষেধ আরোপ করা হয়। নাসিক ‘অচ্ছে দিনে’র প্রগতিশীল ভারতেরই এক জনপদ, যেখানে কুমারীত্বের পরীক্ষায় অকৃতকার্য হওয়ায় নববধূর বিয়ে ভেঙে দিয়েছে খাপ পঞ্চায়েত ! ‘ডিজিটাল ইন্ডিয়া’র গণতান্ত্রিক আবহেই ঘটনাটি ঘটেছে। মেয়েটির ‘অপরাধ’— বিয়ের প্রথম রাতে পঞ্চায়েতের পাঠানো সাদা চাদরে রক্তের দাগ উপহার দিতে না-পারা ! অর্থাৎ, কুমারীত্বের রক্তনমুনা সকলের হাতে তুলে দিতে না-পারা !
‘অপরাধ’ লঘু নয় নিশ্চয়ই ! মেয়েদের যাবতীয় সম্মান নাকি শরীরী পবিত্রতায় ! সতীচ্ছদেই নাকি সংরক্ষিত কুমারীত্ব ! এই অর্বাচীন শিক্ষাই চিরকাল দিয়ে এসেছে পুরুষতন্ত্র। কুমারীত্বের শংসাপত্র-সহ মনিব পুরুষের সঙ্গে মিলিত হওয়াই মেয়েমানুষের মোক্ষ ! ‘বিবাহ’ নামক তথাকথিত প্রতিষ্ঠানে এটিই সামাজিক রীতি ! সীতার অগ্নিপরীক্ষা কিছুই শেখাতে পারেনি এই দেশকে ! কুন্তীর কানীন-সন্তানের মহাভারতীয় বিপ্লবও এ সমাজে ভূমিশয্যায় ধ্বস্ত ! তাই একবিংশ শতকেও বিয়ের আগে পর্যন্ত সতীচ্ছদ অটুট রাখার নিদান দেওয়া হয়। ‘পুত্রার্থে ক্রিয়তে ভার্যা’— এখনও এই মানসিকতাই সমাজ-নিয়ন্ত্রক। চিরায়ত পুরুষতন্ত্রকে মান্যতা দিতেই নাসিকের তথাকথিত পঞ্চায়েতটি যে ওই মহান কার্য সম্পন্ন করেছে, তাতে সন্দেহ নেই। তবে সন্দেহ একটিই। সময়টা কি হাজার হাজার বছর পিছনেই এগোচ্ছে ! মানুষ কি দেশের আইন-সংবিধান বিস্মৃত হয়েছেন ! কারও একান্ত ব্যক্তিগত বিষয়ে সিদ্ধান্ত নেওয়ার অধিকার দেশের সংবিধান তো কোনও জনমঞ্চকেই দেয়নি ! 
নারী-আন্দোলনের সুবাদে ‘ভার্জিনিটি টেস্ট’ অপ্রাসঙ্গিক হয়েছে। ধর্ষিতা-নির্যাতিতার মেডিক্যাল পরীক্ষায় একদা বহুল-প্রচলিত ‘টু-ফিংগার টেস্টে’র যৌক্তিকতাও তীব্রভাবে সমালোচিত হয়েছে। সতীত্বের ধারণাটিকে নস্যাৎই করে আধুনিক প্রগতিশীল সমাজ। শিক্ষা এবং কাজের অধিকারের সঙ্গে শরীরের অধিকার নিয়েও সচেতন এই সময়ের মেয়েরা। কৌমার্য পরীক্ষার ভাবনার মধ্যেই সামাজিক এবং মানসিক অসম্মান নিহিত। সে অসম্মান নারী, পুরুষ বা তৃতীয় লিঙ্গ— কারওরই প্রাপ্য নয়। প্রথমত, সমানাধিকারের জায়গা থেকে বিবাহপূর্ব যৌনতায় মেয়েদেরও পূর্ণ অধিকার রয়েছে। দ্বিতীয়ত, আধুনিক যাপনের কর্মমুখী জীবনযাত্রায় তথাকথিত ‘রীতি’কে মান্যতা দিয়ে সতীচ্ছদ অটুট রাখার কোনও দায় নেই মেয়েদের। জীবন তপোবন-শান্তিময় হলেও-বা এই দায় কেন থাকবে মেয়েদের !
নাসিকের ঘটনাটি সমাজের অন্ধকার, রুগ্‌ণ, অত্যাচারী এবং অশিক্ষিত মানসিকতারই নজির। সিরিয়ার জঙ্গি আইএসের সঙ্গে কোথায় ফারাক নাসিকের খাপ পঞ্চায়েতের ! মেয়েটিকে নগ্ন করে ছোটানো এবং গরম ময়দার গোলা ছোড়ার নিদান দিয়ে বিকৃত যৌনলালসা চরিতার্থ করতে চায় যে সমাজ, তা অবশ্যই আকাশ থেকে পড়েনি ! দুর্ভাগ্যের হলেও সত্য— ওই খাপ পঞ্চায়েতের সদস্যেরা এ দেশেরই নাগরিক ! তবে এতকিছুর মধ্যেও আশার আলো নাসিকের মেয়েটির খাপের নিদান না-মানার সাহস ! নারীত্ব এবং মনুষ্যত্বের পরীক্ষায় ‘ফুল মার্কসে’রও ঢের বেশি পেয়ে সম্মানের সঙ্গে কৃতকার্য তিনি।